ดอลลาร์แข็งค่า หลังจาก Fed มีโอกาสขึ้นดอกเบี้ย
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 34.80-35.10 ในสัปดาห์นี้ ในสัปดาห์ที่ผ่านมาดอลลาร์แข็งค่าขึ้นต่อเนื่องหลังจากตัวเลขเศรษฐกิจและการประกาศรายได้ของบริษัทในสหรัฐดีกว่าที่ตลาดคาด นำโดยตัวเลขการเริ่มก่อสร้างบ้านของสหรัฐที่เพิ่มขึ้น 4.8%MoM (ปรับผลฤดูกาลและทำเป็นรายปี) จากที่ตลาดมองว่าจะเพิ่มเพียง 0.2%MoM ทั้งนี้ตัวเลขเศรษฐกิจที่ออกมาดี ทำให้โอกาสที่ Fed จะปรับขึ้นอัตราดอกเบี้ยนโยบายในเดือน ธ.ค.เพิ่มขึ้นมาอยู่ที่ 46% แต่แม้ว่าตัวเลขเศรษฐกิจสหรัฐจะส่งสัญญาณว่าเศรษฐกิจสหรัฐกำลังฟื้นตัว แต่ความเสี่ยงในเศรษฐกิจโลกยังคงมีอยู่ ล่าสุด IMF ปรับประมาณการเศรษฐกิจโลกสำหรับปี 2016 และ 2017 ลง 0.10% มาอยู่ที่ 3.1% และ 3.4% ตามลำดับ ส่วนใหญ่เป็นผลมาจากตัวเลขของ UK ตามประเด็นเรื่อง BREXIT โดยธนาคารกลางของอังกฤษออกมาให้สัญญาณว่ามีโอกาสที่จะผ่อนคลายนโยบายการเงินเพิ่มเติมในการประชุมครั้งหน้าเพื่อช่วยกระตุ้นเศรษฐกิจ ด้านธนาคารกลางยุโรป (ECB) ก็คงมาตรการนโยบายการเงินไว้เท่าเดิม ดอกเบี้ยเงินฝากที่ลบ 0.4% และคงมาตรการ QE ที่ 8 หมื่นล้านยูโร/เดือน โดยรอประเมินผลกระทบของ BREXIT ต่อเศรษฐกิจจริงของยูโรโซนอี
25 ก.ค. 2559

สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 34.80-35.10 ในสัปดาห์นี้ ในสัปดาห์ที่ผ่านมาดอลลาร์แข็งค่าขึ้นต่อเนื่องหลังจากตัวเลขเศรษฐกิจและการประกาศรายได้ของบริษัทในสหรัฐดีกว่าที่ตลาดคาด นำโดยตัวเลขการเริ่มก่อสร้างบ้านของสหรัฐที่เพิ่มขึ้น 4.8%MoM (ปรับผลฤดูกาลและทำเป็นรายปี) จากที่ตลาดมองว่าจะเพิ่มเพียง 0.2%MoM ทั้งนี้ตัวเลขเศรษฐกิจที่ออกมาดี ทำให้โอกาสที่ Fed จะปรับขึ้นอัตราดอกเบี้ยนโยบายในเดือน ธ.ค.เพิ่มขึ้นมาอยู่ที่ 46% แต่แม้ว่าตัวเลขเศรษฐกิจสหรัฐจะส่งสัญญาณว่าเศรษฐกิจสหรัฐกำลังฟื้นตัว แต่ความเสี่ยงในเศรษฐกิจโลกยังคงมีอยู่ ล่าสุด IMF ปรับประมาณการเศรษฐกิจโลกสำหรับปี 2016 และ 2017 ลง 0.10% มาอยู่ที่ 3.1% และ 3.4% ตามลำดับ ส่วนใหญ่เป็นผลมาจากตัวเลขของ UK ตามประเด็นเรื่อง BREXIT โดยธนาคารกลางของอังกฤษออกมาให้สัญญาณว่ามีโอกาสที่จะผ่อนคลายนโยบายการเงินเพิ่มเติมในการประชุมครั้งหน้าเพื่อช่วยกระตุ้นเศรษฐกิจ ด้านธนาคารกลางยุโรป (ECB) ก็คงมาตรการนโยบายการเงินไว้เท่าเดิม ดอกเบี้ยเงินฝากที่ลบ 0.4% และคงมาตรการ QE ที่ 8 หมื่นล้านยูโร/เดือน โดยรอประเมินผลกระทบของ BREXIT ต่อเศรษฐกิจจริงของยูโรโซนอีกที นอกจากนี้ หลังจากผู้ว่าการธนาคารกลางญี่ปุ่นออกมาให้สัมภาษณ์ว่าญี่ปุ่นจะไม่ใช้ Helicopter Money ในการกระตุ้นเศรษฐกิจ ส่งผลให้นักลงทุนเพิ่มการลงทุนในสินทรัพย์ที่ให้ผลตอบแทนสูง โดยเฉพาะสินทรัพย์ในกลุ่มประเทศเกิดใหม่
สำหรับสัปดาห์หน้า ประเด็นที่ต้องจับตาดูคือการประชุมของธนาคารกลางญี่ปุ่น โดยตลาดมองว่าธนาคารกลางญี่ปุ่นอาจมีมาตรการผ่อนคลายการเงินเพิ่มเติมเพื่อช่วยเศรษฐกิจและลดแรงกดดันที่ทำให้เยนแข็งค่าในระยะที่ผ่านมา นอกจากนี้จะมีการประชุมของ Fed ซึ่งตลาดมองว่าจะคงอัตราดอกเบี้ยนโยบายไว้ที่ระดับเดิม ด้านตัวเลขเศรษฐกิจที่สำคัญในสัปดาห์หน้าประกอบไปด้วยตัวเลขจีดีพีไตรมาส 2 ของสหรัฐ ที่น่าจะปรับเพิ่มขึ้นตามการใช้จ่ายของครัวเรือนที่กลับมา
เงินบาทเปิดตลาดที่ 35.01 หลังจากหยุดการซื้อขายในช่วง 2 วันแรกของสัปดาห์ โดยสัปดาห์ที่ผ่านมาเงินบาทมีทิศทางอ่อนค่าเมื่อเทียบกับเหรียญสหรัฐ เนื่องจากเหรียญสหรัฐแข็งค่าขึ้นตามข้อมูลเศรษฐกิจที่ออกมาดี สะท้อนให้เห็นว่าเศรษฐกิจสหรัฐกำลังฟื้นตัว ในช่วงปลายสัปดาห์ เงินบาทปรับแข็งค่าขึ้นเทียบกับเหรียญสหรัฐ หลังจากผู้ว่าการธนาคารกลางญี่ปุ่น คุโรดะให้สัมภาษณ์ที่ลบความเป็นไปได้ที่ญี่ปุ่นจะใช้ “Helicopter Money” ในการกระตุ้นเศรษฐกิจ ซึ่งทำให้เยนและค่าเงินในเอเชียแข็งค่าขึ้นตามไปด้วย ตาม Risk on sentiment ของนักลงทุนที่กลับมาลงทุนในสินทรัพย์ที่ให้ผลตอบแทนสูงในกลุ่มประเทศ EM อีกครั้ง ทั้งนี้ในสัปดาห์ที่ผ่านมาต่างชาติเพิ่มการลงทุนในตลาดหุ้นของไทยราว 1 หมื่นล้านบาท ขณะที่ลดการลงทุนในตลาดพันธบัตรลงราว 4,000 ล้านบาท ค่าเงินบาทปิดตลาดที่ 34.94 (ณ วันศุกร์ เวลา 17.30 น.)
เงินยูโร ค่าเงินยูโรเปิดตลาดที่ระดับ 1.1040 โดยโน้มอ่อนค่าลงในสัปดาห์นี้ หลังจากที่ค่าเงินเหรียญสหรัฐกลับมาแข็งค่าเมื่อเทียบกับสกุลเงินหลัก ตามแนวโน้มเศรษฐกิจสหรัฐที่ยังดูดี ขณะที่ฝั่งยูโรโซน ดัชนีความเชื่อมั่นจาก ZEW Survey สะท้อนว่า ความเชื่อมั่นของนักวิเคราะห์เยอรมนีปรับลดลงไปอยู่ระดับต่ำสุดตั้งแต่ปี 2012 เป็นสัญญาณแรกๆ ที่บ่งชี้ว่าภาคเศรษฐกิจจริงของยูโรโซนน่าจะได้รับผลกระทบในระยะต่อไปจากการออกจากการเป็นสมาชิกครั้งนี้ ตัวเลขดังกล่าวกดดันค่าเงินยูโรให้อ่อนค่าลง ขณะที่ประเด็นสำคัญที่สุดในสัปดาห์นี้ เป็นการประชุมนโยบายการเงินของยูโรโซน ซึ่งถือว่าเป็นไปตามคาดของนักวิเคราะห์ เนื่องจากอีซีบีเลือกที่จะรอดูสถานการณ์ไปก่อน และยังไม่ได้ออกมาตรการกระตุ้นเศรษฐกิจเพิ่มเติมในครั้งนี้ ช่วงปลายสัปดาห์ เงินยูโรปิดตลาดที่ระดับ 1.1019 (ณ วันศุกร์ เวลา 17.30 น.)
เงินเยน ค่าเงินเยนเปิดตลาดที่ระดับ 105.12 และอ่อนค่าต่อเนื่องตลอดทั้งสัปดาห์ ส่วนหนึ่งเพราะการกลับมาแข็งค่าของเงินดอลลาร์โดยภาพรวม โดยอ่อนค่าที่สุดรอบสัปดาห์ที่ระดับ 107.47 ทั้งนี้ช่วงปลายสัปดาห์ การปฏิเสธการใช้มาตรการผ่อนคลายทางการเงินผ่านการสัมภาษณ์ของผู้ว่าการธนาคารกลางญี่ปุ่น ทำให้เงินเยนปรับแข็งค่าขึ้นเล็กน้อย มาเคลื่อนไหวที่ระดับประมาณ 106.20 ช่วงปลายสัปดาห์ (ณ วันศุกร์ เวลา 17.30 น.)